35. schôdza NR SR - 14.deň - A. dopoludnia
Dátum: 2025-06-17
Poslanec: Pollák, Peter (SLOVENSKO)
Druh vystúpenia: Vystúpenie v rozprave

Ďakujem, veľmi pekne za slovo pán predseda. Návrh, ktorý hovorí o povinnej materskej škole pre deti od troch rokov zo sociálne znevýhodneného prostredia je tu myslím, už nejakých 10 rokov. 10 rokov sa o tom tak viac-menej rozpráva, pán Radačovský mi to potvrdil. Verím, že to registrujete. (Reakcia z pléna) Jasné, jasné, však ja vás v tomto, pri pomoci tým najchudobnejším beriem ako partnera, môžem? A tento návrh zákona, naozaj sa o ňom rozprávalo už na rôznych úrovniach, na rôznych pôdach avšak je treba povedať, že aj počas bývalej vlády, kedy sme boli my pri moci a mali sme za ministrov školstva, ministra zo strany SaS a neskôr, teraz za KDH o tomto návrhu zákona vedeli, keďže som opakovane klopal na ich dvere a presviedčal som ich o tom, aby sme takýto návrh zákona prijali. Vzhľadom na to, že od roku 2015 je na Slovensku uvalený infringement vo veci zlého zaraďovania rómskych detí do špeciálnych základných škôl, ktorý treba povedať, ktoré do budúcna vlastne nebudú uplatnené na pracovnom trhu. Keďže nemajú adekvátne vzdelanie na to, aby boli uplatnené na pracovnom trhu, aj pri tých základných nejakých pracovných profesiách, či pozíciách. A keď sa bavíme o tom, čo minule, kedy to pred, minulú schôdzu tu predkladal Erik Tomáš návrh zákona o dávke v hmotnej núdzi, kedy sme naozaj 70% ľudí, ktorí sú na dávkach v hmotnej núdzi máme v okresoch alebo teda v krajoch košickom a prešovskom, kde je tá práca nedostatočná, tak sme prišli k pracovným pozíciám, ktoré by boli vhodné pre ľudí, ktorí nemajú ani základné vzdelanie resp. majú ukončené základné vzdelanie. Iba 1500 pracovných ponúk, ak by sme k nim prirátali ďalšie ponuky, ktoré hovoria o nejakom o pozíciách pri pásoch, tak prídeme k číslu 5000, ale už aj pri tých pásoch ten človek potrebuje základné nejaké zručnosti a vedomosti, aby sa dokázal tam zamestnať. A to hovorím iba o východnom Slovensku, dámy a páni. V čase, kedy aj predrečník v predchádzajúcom bode hovoril o tom, že áno za posledných 100 rokov sa narodilo najmenej detí na Slovensku tu čelíme demografickej kríze si my ako národ, doslova vychovávame do budúcna ľudí, ktorých nevieme, ktorých nevieme uplatniť na pracovnom trhu. A pri tomto návrhu, ktorý hovorí o tom, aby sme tým deťom, keď ponúkneme tú škôlku od troch rokov pre sociálne znevýhodnené. Tak tento návrh pozerá hlavne na to, aby sme pripravili tieto deti na to, aby prišli do klasického základného vzdelania. Lebo faktorom toho alebo áno takým základným kameňom toho, aby zdravé rómske dieťa skončilo v špeciálnej základnej škole je to, že neovláda slovenčinu a to stačí úplne na to, aby bolo zaradené do špeciálnej základnej školy. Zdravé rómske dieťa. Zdravý jedinec, ktorý do budúcna naozaj mohol byť uplatnený na pracovnom trhu, s tým, že by mohol platiť dane odvody, mohli by byť viac na tých dôchodkoch. No a pri tomto návrhu zákona, ktorý hovorí o tejto povinnej materskej škole pre deti od troch rokov my môžeme rozprávať o generačnom zákone alebo teda o generačnom riešení problémov pri tom keď viac nedovolíme, aby zdravé rómske deti končili v špeciálnej základnej škole. Aby ste mali také aj pochopenie. Pretože prečo hovorím, že špeciálna základná škola je zlá pre zdravé deti a nech to je rómske nerómske akékoľvek. Absolvent špeciálnej základnej školy získa vzdelanie v 9. ročníku, získa vzdelanie žiaka základnej školy 4. ročníka klasickej základnej školy. Tak mi povedzte dámy a páni ako dokážeme takého absolventa neskôr dostať na pracovný trh a na aké pozície? Keď som vám povedal ako stojíme na tom s tými pracovnými pozíciami v čase kedy aj na tie základné pozície tu budeme nosiť moslimov z Uzbekistanu. O tomto návrhu zákona hovoria aj Európska komisia, ktorá sa jasne vyjadrila k tomuto návrhu. A podporuje tento návrh, ktorý hovorí o povinnej materskej škole pre deti od troch rokov zo sociálne znevýhodneného prostredia. Nie je to diskriminačné. Nie je to protiústavné a súhlasila s tým Európska komisia. Tak ako som povedal a tlačí na to, aby Slovenská republika prijala takýto návrh zákona. Aby naozaj nepostúpila tú obrovskú pokutu, ktorá je v konečnej fáze, dámy a páni. My stojíme od roku 2015 pred infringementom a dnes sme v poslednej fáze, kedy Európska komisia môže uvaliť obrovskú pokutu, na ktorú sa poskladajú všetci občania Slovenskej republiky. A toto môže byť možno aj faktorom toho kedy to pochopia aj vládni činitelia, ktorí už nedopustia ďalšie nejaké ožobračovanie na ľudí, aby urobili s týmto návrhom alebo s touto konkrétnou problematikou niečo. Evidujeme tu nejaký návrh od ministra školstva Druckera, ktorý hovorí o povinnej škôlke pre deti od troch rokov, komplet pre všetky deti. Môžeme sa o tom baviť, avšak to nereflektuje to, na čo Slovenská republika má a zároveň nereflektuje na to, na čo nás upozorňuje komisia európska. Ak sa môžeme baviť, ak sa teda budeme baviť aj o tom pracovnom trhu, tak alebo teda o špeciálnych základných školách a potom o pracovnom trhu, tak dámy a páni tak špeciálne školstvo alebo teda špeciálne vzdelávanie je dvakrát drahšie pre Slovenskú republiku. Iba normatív pre na žiaka, ktorý chodí do špeciálnej základne školy je o 1,8% alebo teda o 1,8 viac. 1,8 krát viac. S tým, že vyrábame z týchto detí, bohužiaľ, musím to povedať do budúcna poberačov sociálnych dávok. Ľudia, ktorí navštevujú alebo teda deti, ktoré navštevujú špeciálnu základnú školu sú do budúcna určené na to, aby boli odkázané na sociálnu pomoc, na pomoc od štátu. V čase demografickej krízy, v čase kedy sa na Slovensku rodí najmenej detí, tak my si týmto spôsobom jednoducho budujeme skôr nejakých nechcem to povedať, budujeme alebo resp. nedokážeme vybudovať z týchto detí ľudí, ktorí budú uplatnení na pracovnom trhu. Mňa to veľmi mrzí a pri tomto návrhu môže so mnou nesúhlasiť mnoho ľudí, ale je to návrh, ktorý rieši určite do budúcna aj vec zamestnanosti. Na druhej strane rieši aj budúcnosť konkrétne tých najchudobnejších detí. Pri tomto návrhu hovoríme aj o deťoch, ktoré sú deťmi rodičov, ktorí sú buď recidivistami, závislí na alkohole, na drogách, ktorí možno nie sú takým jasným príkladom pre svoje deti a pri výchove toho, aby z nich do budúcna vychovali možno zodpovedných detí. Čiže tento návrh zákona hovorí aj o tom. Budem naozaj veľmi rád ak sa parlament zhodne na tom, že tento návrh zákona pošle do druhého čítania. V druhom čítaní kľudne sa môžeme baviť o nejakých výhradách, môžeme sa baviť o pozmeňovákoch. Poďme vyriešiť naozaj túto dlhoročnú krízu, ktorá môže mať naozaj hlbšie a hlbšie kontúry, s ktorými sa Slovensko potom v budúcnosti nebude vedieť vysporiadať. Veľmi pekne ďakujem.